               AN COIMISIÚN EORPACH
            An Bhruiséil,27.4.2021
            COM(2021) 212 final
            2021/0109(BUD)
            Togra le haghaidh
            CINNEADH Ó PHARLAIMINT NA hEORPA AGUS ÓN gCOMHAIRLE
            maidir leis an gCiste Eorpach um Choigeartú don Domhandú a shlógadh tar éis iarratas ón mBeilg – EGF/2020/005 BE/Swissport

               MEABHRÁN MÍNIÚCHÁIN

               COMHTHÉACS AN TOGRA

               1.Tá na rialacha is infheidhme maidir le ranníocaíochtaí airgeadais ón gCiste Eorpach um Choigeartú don Domhandú (CED) leagtha síos i Rialachán (AE) Uimh. 1309/2013 ó Pharlaimint na hEorpa agus ón gComhairle an 17 Nollaig 2013 maidir leis an gCiste Eorpach um Choigeartú don Domhandú (2014‑2020) agus lena n‑aisghairtear Rialachán (CE) Uimh. 1927/2006
                  1
                (an ‘Rialachán maidir le CED’)
                  2
               .

               2.An 22 Nollaig 2020, chuir an Bheilg iarratas EGF/2020/005 BE/Swissport isteach ar ranníocaíocht airgeadais ó CED, de dheasca iomarcaíochtaí
                  3
                in Swissport Belgium
                  4
                sa Bheilg.

               3.Tar éis dó measúnú a dhéanamh ar an iarratas sin, tháinig an Coimisiún ar an gconclúid, i gcomhréir le forálacha uile an Rialacháin is infheidhme maidir le CED, gur comhlíonadh na coinníollacha maidir le ranníocaíocht airgeadais a dhámhachtain ó CED.

               ACHOIMRE AR AN IARRATAS

                        Iarratas ar CED

                        EGF/2020/005 BE/Swissport

                        Ballstát

                        an Bheilg

                        An dáta a cuireadh an t‑iarratas isteach

                        22 Nollaig 2020

                        An dáta a admhaíodh go bhfuarthas an t‑iarratas

                        22 Nollaig 2020

                        An dáta a iarradh faisnéis bhreise

                        5 Eanáir 2021

                        An spriocdháta leis an bhfaisnéis bhreise a sholáthar

                        16 Feabhra 2021

                        An spriocdháta leis an measúnú a chur i gcrích

                        11 Bealtaine 2021

                        Critéar idirghabhála

                        Airteagal 4(1)(b) den Rialachán maidir le CED

                        An príomhfhiontar

                        Swissport Belgium

                        An líon fiontar lena mbaineann

                        1

                        An earnáil/na hearnálacha a bhaineann leis an ngníomhaíocht eacnamaíoch

                        (Rannán NACE Athbhreithniú 2)
                           5

                        Rannán 52 (Gníomhaíochtaí ollstórála agus tacaíochta le haghaidh iompair)

                        Rannán 81 (Gníomhaíochtaí i seirbhísí do na foirgnimh agus don tírdhreach)
                           6

                        An tréimhse thagartha (ceithre mhí):

                        9 Meitheamh 2020 – 9 Deireadh Fómhair 2020

                        An líon iomarcaíochtaí le linn na tréimhse tagartha (a)

                        1 468

                        An líon iomarcaíochtaí roimh an tréimhse thagartha nó ina diaidh (b)

                        0

                        An líon iomlán iomarcaíochtaí (a + b)

                        1 468

                        An líon iomlán tairbhithe incháilithe

                        1 468

                        An líon iomlán tairbhithe ar a bhfuiltear ag díriú

                        1 468

                        An buiséad do sheirbhísí pearsantaithe (EUR)

                        5 977 108

                        An buiséad le haghaidh CED a chur chun feidhme
                           7
                         (EUR)

                        221 600

                        Buiséad iomlán (EUR)

                        6 198 708

                        Ranníocaíocht ó CED (60 %) (EUR)

                        3 719 224

               MEASÚNÚ AR AN IARRATAS

               Nós imeachta

               4.An 22 Nollaig 2020, chuir an Bheilg an t‑iarratas EGF/2020/005 BE/Swissport isteach, is é sin faoi cheann 12 sheachtain ón dáta a comhlíonadh na critéir idirghabhála a leagtar amach in Airteagal 4 den Rialachán maidir le CED. D’admhaigh an Coimisiún go bhfuarthas an t‑iarratas ar an dáta céanna, agus, an 5 Eanáir 2021, d’iarr sé ar an mBeilg faisnéis bhreise a sholáthar. Soláthraíodh an fhaisnéis bhreise sin laistigh de shé seachtaine ón tráth a iarradh í. An spriocdháta 12 sheachtain ón tráth a fuarthas an t‑iarratas comhlánaithe, tréimhse ar lena linn ba cheart don Choimisiún críoch a chur leis an measúnú ar an gcaoi a bhfuil na coinníollacha maidir le ranníocaíocht airgeadais a sholáthar á gcomhlíonadh leis an iarratas, rachaidh sé in éag an 11 Bealtaine 2021.

               Incháilitheacht an iarratais

               Na fiontair agus na tairbhithe lena mbaineann

               5.Baineann an t‑iarratas le 1 468 n‑oibrí a cuireadh ar iomarcaíocht in Swissport Belgium. Tá tionchar ag na hiomarcaíochtaí sin ar an mBeilg ina hiomláine.

               6.Chuir an Bheilg an t‑iarratas isteach faoi na critéir idirghabhála a leagtar amach in Airteagal 4(1)(a) den Rialachán maidir le CED, lena gceanglaítear go gcuirfí ar a laghad 500 oibrí ar iomarcaíocht le linn tréimhse thagartha ceithre mhí i bhfiontar atá lonnaithe i mBallstát, lena n‑áirítear oibrithe ar chuir soláthraithe agus táirgeoirí iartheachtacha ar iomarcaíocht iad agus/nó daoine féinfhostaithe a bhfuil deireadh tagtha lena ngníomhaíocht.

               7.Maireann an tréimhse thagartha de cheithre mhí don iarratas ón 9 Meitheamh 2020 go dtí an 9 Deireadh Fómhair 2020.

               8.Cuireadh 1 468 n‑oibrí ar iomarcaíocht in Swissport Belgium le linn na tréimhse tagartha.

               Iomarcaíochtaí agus deireadh le gníomhaíocht a ríomh

               9.Rinneadh na hoibrithe ar fad a cuireadh ar iomarcaíocht le linn na tréimhse tagartha a ríomh ó dháta fhógra aonair an fhostóra lenar léiríodh go raibh an t‑oibrí le leagan as nó go raibh conradh fostaíochta an oibrí le foirceannadh.

               Tairbhithe incháilithe

               10.Is é 1 468 duine an líon iomlán tairbhithe incháilithe.

               Nasc idir na hiomarcaíochtaí agus an ghéarchéim dhomhanda airgeadais agus eacnamaíoch.

               11.An 11 Márta 2020, d’fhógair an Eagraíocht Dhomhanda Sláinte gur phaindéim í ráig COVID‑19. An 27 Bealtaine 2020, sa teachtaireacht uaidh dar teideal ‘Buiséad an Aontais lena gcumhachtaítear an plean téarnaimh don Eoraip’
                  8
               , d’fhógair an Coimisiún go raibh géarchéim eacnamaíoch ann de dheasca na paindéime agus leag sé amach plean téarnaimh don gheilleagar. Cuireann sé sin ar chumas CED, ina cháil mar uirlis éigeandála fhrithghníomhach, cabhrú le daoine a chaill a bpost mar gheall ar ghéarchéim dhomhanda airgeadais agus eacnamaíoch.

               12.Ba í an phaindéim ba chúis leis an gcúlú is doimhne i stair an Aontais sa chéad leath de 2020. De réir Réamhaisnéis Eacnamaíoch na hEorpa ‑ Geimhreadh 2021 (Eatramhach) ón gCoimisiúin
                  9
               , tuaradh go dtiocfadh crapadh thart ar 6,3 % ar OTI an Aontais in 2020, agus go dtiocfadh méadú 3,7 % air in athuair in 2021 agus 3,9 % in 2022.

               13.Chuir an Bheilg dianghlasáil i bhfeidhm an 18 Márta 2020 chun paindéim COVID‑19 a chur faoi chois. Bhí tionchar láithreach ar na haeriompróirí agus ar na fiontair a bhíonn ag oibriú ag Aerfort na Bruiséile. Sa chéad seachtain den dianghlasáil (16‑22 Márta), thit líon na n‑eitiltí ag an aerfort sin go dtí 578, laghdú 58 % ó bhí Eanáir 2020 ann. Le linn na seachtainí ina dhiaidh sin, tháinig deireadh le gluaiseachtaí eitleán paisinéirí ag an aerfort go hiomlán beagnach, ach amháin i gcás líon teoranta eitiltí aisdúichithe, eitiltí éigeandála leighis nó eitiltí taidhleoireachta.

               14.In 2020 tháinig laghdú 60 % ar thrácht idirnáisiúnta paisinéirí i gcomparáid le 2019 (ó 4,5 billiún paisinéir go 1,8 billiún paisinéir) agus cuireadh 50 % d’aerárthaí domhanda i stóráil
                  10
               .

               15.Ina thuarascáil chuig Parlaimint na hEorpa agus chuig an gComhairle maidir le rialacha comhchoiteanna le haghaidh oibriú aersheirbhísí i bhfianaise phaindéim COVID‑19
                  11
               , d’aithin an Coimisiún go raibh tionchar an‑mhór ar na seirbhísí láimhseála ar an talamh agus gur mór an baol go bhféadfadh tuilleadh féimheachtaí a bheith ann i measc soláthraithe seirbhísí láimhseála ar an talamh le linn 2021.

               16.Bhí Swissport Belgium, ceann den dá láimhseálaí ar an talamh atá ag an aerfort, freagrach as 60 % de na seirbhísí láimhseála agus glantacháin ag an aerfort. Nuair a bhris an phaindéim amach, bhí ag éirí le Swissport Belgium plean téarnaimh a chur i bhfeidhm: sa cheathrú ráithe de 2019, bhí méadú 5,8 % tagtha ar an láimhdeachas iomlán i gcomparáid leis an gceathrú ráithe de 2018. Ag an gcruinniú boird a bhí aige an 20 Feabhra 2020, chuir Swissport réamhaisnéis láimhdeachais i láthair de chaillteanas EUR 4,5 milliún don bhliain 2020, arb ionann é sin agus laghdú 37 % ar chaillteanais i gcomparáid le 2019.

               17.Faoi mhí na Bealtaine 2020, áfach, ba léir go mbeadh tamall fada ann sula mbeadh gníomhaíochtaí aeriompair agus aerfoirt ar ais mar a bhí. Mheas Swissport Belgium, de réir réamhaisnéis a chuid custaiméirí féin maidir le hatosú, go mbeadh a ghníomhaíocht ag thart ar 40 % dá ghníomhaíocht réamh‑phaindéime faoi dheireadh na bliana 2020, agus gur dócha nach mó ná 70‑80 % a bheadh sí in 2021
                  12
               . Tar éis trí mhí a thabhairt go neamhghníomhach agus é in éagmais leachtachta, rinne Swissport iarratas a chomhdú le haghaidh féimheachta. Dhearbhaigh Cúirt na Bruiséile féimheacht an fhiontair an 9 Meitheamh 2020, seachtain amháin roimh athsheoladh sceidealaithe na n‑eitiltí Eorpacha ag Aerfort na Bruiséile, áit a raibh 20 aerlíne ag freastal ar 60 ceann scríbe
                  13
               .

               18.Bhí deacrachtaí móra ag Aviapartner Belgium freisin, an láimhseálaí eile ar an talamh atá ag an aerfort, agus é in éagmais leachtachta mar gheall ar neamhghníomhaíocht de dheasca na paindéime, agus laghdaigh a ioncam 95 % óna ioncam réamh‑phaindéime. Chun nach rachadh Aviapartner chun féimheachta, rud a d’fhágfadh an t‑aerfort gan aon láimhseálaí ar an talamh, thug Comhairle Airí na Beilge iasacht in‑chomhshóite de suas le EUR 25 milliún dó tríd an gCumann Cónaidhmeach um Rannpháirtíocht agus Infheistíocht (SFPI‑FPIM)
                  14
               , ocht lá tar éis do Swissport Belgium dul chun féimheachta. Gan láimhseálaithe ar an talamh, ní bheadh eitiltí paisinéirí ná lastais in ann éirí de thalamh ná tuirlingt ag an aerfort. D’áirithigh an iasacht inmharthanacht Aviapartner, ionas go bhféadfadh oibríochtaí ag an aerfort tosú arís tar éis na dianghlasála.

               19.Go dtí seo, bhí gníomhaíochtaí stórasaithe agus tacaíochta na hearnála iompair, mar aon le hearnálacha eile, ina n‑ábhar d’iarratas ilearnálach CED
                  15
                amháin, agus cuireadh an ghéarchéim eacnamaíoch a d’eascair as paindéim COVID‑19 ar aghaidh mar bhunús leis an iarratas.

               Eachtraí as ar tháinig na hiomarcaíochtaí agus an deireadh le gníomhaíocht

               20.An 9 Meitheamh 2020, tar éis seachtainí de sheirbhísí ar an talamh a bheith ar marthain ar éigean ag an aerfort, dearbhaíodh féimheacht Swissport Belgium. Thairis sin, mar gheall ar an éiginnteacht mhór faoi théarnamh gearrthéarmach na hearnála aeriompair paisinéirí, níor léirigh aon fhiontar spéis ar bith i ngníomhaíochtaí láimhseála Swissport Belgium
                  16
                a ghlacadh chuige féin. Ba iad an dá theagmhas ghaolmhara sin ba chúis leis na hiomarcaíochtaí a bhfuil an t‑iarratas seo á dhéanamh ina leith.

               An tionchar a mheastar a bheidh ag na hiomarcaíochtaí ar an ngeilleagar áitiúil, réigiúnach nó náisiúnta agus ar an bhfostaíocht

               21.Dar le Comhlachas Tráchtála na Bruiséile agus eagraíocht na bhfostóirí Pléimeannacha Voka
                  17
               , is in Aerfort na Bruiséile atá 24 000 post díreach agus tá baint aige le 40 000 post indíreach.

               22.Tá tionchar ag iomarcaíochtaí Swissport Belgium ar oibrithe atá ina gcónaí ar fud na tíre: An Bhruiséil (29 %), Flóndras (52 %) agus an Vallúin (19 %).

               23.Faoi Dheireadh Fómhair 2020, in ainneoin na scéimeanna oibre gearr‑ama atá i bhfeidhm, tháinig méadú 1,3 pointe céatadáin ar an ráta dífhostaíochta náisiúnta go 6,4 % ó bhí mhí Dheireadh Fómhair 2019 ann
                  18
               . I bhFlóndras, áit a bhfuil Aerfort na Bruiséile suite, bhí méadú 1 phointe céatadáin amháin tagtha ar an dífhostaíocht go 4,4 % faoi Dheireadh Fómhair 2020 i gcomparáid le Deireadh Fómhair 2019. Sa Vallúin ba é 8,3 % an ráta dífhostaíochta i measc na bhfear i Ráithe 3 2020, beagnach 2 phointe céatadáin níos airde ná an meán náisiúnta don ghrúpa sin. Tá an dúnadh tobann ar phríomhearnálacha áirithe (lónadóireacht, turasóireacht, cultúr, etc.) tar éis margadh saothair na Bruiséile a chroitheadh go háirithe, rud a mhéadaigh an dífhostaíocht go 15 % (+ 2 phointe céatadáin bliain ar bhliain) i Ráithe 3 2020
                  19
               .

               24.Mar gheall ar an dífhostaíocht a bheith ag dul i méid, tá eagla ar údaráis na Beilge go mbeidh sé níos deacra fós oibrithe ó ghrúpaí faoi mhíbhuntáiste a athfhostú. Tá cuid mhór den lucht saothair a bhí in Swissport sa chatagóir seo, toisc gur oibrithe ar bheagán oiliúna agus leathoilte iad den chuid is mó agus go bhfuil thart ar aon trian (32,5 %) díobh os cionn 50 bliain d’aois. Tá gá ag an ngrúpa oibrithe sin le treoraíocht agus tacaíocht bhreise i ndáil le post a chuardach, chomh maith le huas‑sciliú agus athsciliú a bheadh curtha in oiriúint dá riachtanais, ionas go mbeidh seans níos fearr acu ar athfhostú.

               Na tairbhithe ar a bhfuiltear ag díriú agus na bearta atá beartaithe

               Na tairbhithe ar a bhfuiltear ag díriú

               25.Táthar ag súil go nglacfaidh na hoibrithe iomarcacha ar fad páirt sna bearta. Is mar seo a leanas atá an miondealú ar na hoibrithe de réir gnéis, saoránachta agus aoisghrúpa:

                        Catagóir

                        An líon
                           tairbhithe ar a bhfuiltear ag díriú

                        Gnéas:

                        Fir:

                        1 086

                        (73,98%)

                        Mná:

                        382

                        (26,02 %)

                        Saoránacht:

                        saoránaigh de chuid an Aontais Eorpaigh:

                        1 400

                        (95,37 %)

                        daoine nach saoránaigh de chuid an Aontais Eorpaigh iad:

                        68

                        (4,63 %)

                        Aoisghrúpa:

                        15‑24 bliana:

                        83

                        (5,65 %)

                        25‑29 mbliana:

                        184

                        (12,53 %)

                        30‑54 bliana:

                        1 001

                        (68,19 %)

                        55‑64 bliana:

                        199

                        (13,56 %)

                        os cionn 64 bliana:

                        1

                        (0,07 %)

               Incháilitheacht na ngníomhaíochtaí atá beartaithe

               26.Tá na gníomhaíochtaí seo a leanas i gceist leis na seirbhísí pearsantaithe a sholáthrófar d’oibrithe iomarcacha:

               –Faisnéis, cúnamh i gcuardach poist agus gairmthreoir. Mar aon le faisnéis ghinearálta agus aonair faoi bhearta, cuimseoidh sé sin próifíliú na n‑oibrithe, cúnamh i dtaca le socrúchán seachtrach, treoraíocht ghníomhach atá dírithe ar phost agus idirghabháil poist. Eagrófar aonaigh post freisin.

               –Oiliúint. Cuirfear oiliúint shonrach ar fáil chun freastal ar riachtanais na n‑oibrithe. Cuimseoidh sé sin oiliúint chothrománach amhail teanga iasachta agus TFC, gairmoiliúint sna scileanna is gá i seirbhísí aerfoirt nó in earnálacha ina bhfuil ganntanas scileanna.

               –Oiliúint ar an láthair oibre. Cuirfear í seo ar fáil le haghaidh folúntais lena bhfuil easpa iarrthóirí oiriúnacha. Tar éis dó an oiliúint a chríochnú, tairgfear conradh don oibrí lena mbaineann.

               –Tacaíocht chun gnólacht a chur ar bun. Agus é mar aidhm tionscadail inmharthana ghnó nó féinfhostaíochta a fhorbairt, gheobhaidh oibrithe a bhfuil suim acu a bheith féinfhostaithe tacaíocht ó eagraíochtaí réigiúnacha. D’fhéadfadh sé go gcuimseodh sé sin pleanáil, staidéir féidearthachta a dhéanamh, pleananna gnó a ullmhú, cúnamh chun deiseanna maoinithe a shainaithint, etc.

               –Ranníocaíocht do ghnólachtaí nuathionscanta. Na hoibrithe a thosaíonn gnólacht nó gníomhaíocht mar dhaoine féinfhostaithe, gheobhaidh siad siúd ranníocaíocht suas le EUR 15 000.

               –Dreasachtaí agus liúntais. (1) Liúntas um chuardach poist agus liúntas oiliúna. Gheobhaidh na hoibrithe EUR 1 in aghaidh gach uaire a chaitheann siad faoi oiliúint éifeachtach nó ag gabháil do ghníomhaíochtaí um chuardach poist. (2) Ranníocaíocht le speansais taistil chun na hoibre. Chun an tsoghluaisteacht réigiúnach agus idir‑réigiúnach a chur chun cinn, oibrithe a ghlacann le post atá níos mó ná 60 km óna mbaile, é sin nó má tá breis agus ceithre huaire an chloig i gceist san iomlán leis an turas isteach go dtí an obair agus an turas abhaile arís, gheobhaidh na hoibrithe sin cnapshuim EUR 500 más ar iompar príobháideach a thaistealaíonn siad nó EUR 750 más ar iompar poiblí a thaistealaíonn siad. (3) Bónas as steiréitíopaí inscne a bhriseadh. Tabharfar bónas EUR 700 a íocfar in dhá thráthchuid d’oibrithe den inscne is lú ionadaíocht a roghnóidh gairmoiliúint do phoist a bhfuil éagothroime shuntasach iontu ó thaobh inscne de
                  20
               , ceann amháin ag tús na hoiliúna agus ceann eile ag deireadh na hoiliúna.(4) Liúntas chun gnólacht a chur ar bun. Gheobhaidh oibrithe ranníocaíocht mhíosúil EUR 350, ar feadh 12 mhí ar a mhéad, agus iad ag ullmhú chun a ngnó féin a thosú. Cuirfear ranníocaíocht EUR 200 ar fáil freisin, ar feadh cúig mhí ar a mhéad, chun tacú leis an duine nua‑fhéinfhostaithe sa chéad chúpla mí dá ghníomhaíocht. (5) Liúntas chun dul ar ais ar scoil. Deonófar liúntas míosúil de EUR 350 d’oibrithe a théann i mbun staidéir threasacha go lánaimseartha ar feadh bliain amháin ar a laghad, nó i mbun oiliúint cháilitheach 3 mhí ar a laghad chun na scileanna riachtanacha a fhoghlaim le haghaidh poist a bhfuil éileamh orthu agus a bhfuil sé deacair daoine a aimsiú dóibh, le haghaidh poist a bhaineann le feidhmeanna criticiúla
                  21
               , etc.

               27.Mar thoradh ar phaindéim COVID‑19 forbraíodh coincheap an tsláinteachais sláintíochta chun cur chun feidhme na mbeart a áirithiú.

               28.Is ionann na gníomhaíochtaí atá beartaithe, a bhfuil tuairisc orthu anseo, agus bearta gníomhacha maidir leis an margadh saothair laistigh de na gníomhaíochtaí incháilithe a leagtar amach in Airteagal 7 den Rialachán maidir le CED. Ní chuirfear na gníomhaíochtaí sin in ionad bearta éighníomhacha cosanta sóisialta.

               29.Sholáthair an Bheilg an fhaisnéis a theastaíonn maidir le gníomhaíochtaí atá éigeantach don fhiontar lena mbaineann de bhua an dlí náisiúnta nó de bhun comhaontuithe comhchoiteanna. Dheimhnigh sí nach dtiocfadh ranníocaíocht airgeadais ó CED in ionad na ngníomhaíochtaí sin.

               Buiséad measta

               30.Is é EUR 6 198 708 na costais mheasta iomlána, a chuimsíonn caiteachas EUR 5 977 108 ar sheirbhísí pearsantaithe agus caiteachas EUR 221 600 ar ghníomhaíochtaí ullmhúcháin, bainistíochta, faisnéise agus poiblíochta, rialaithe agus tuairiscithe.

               31.Is é EUR 3 719 224 (60 % de na costais iomlána) an ranníocaíocht airgeadais iomlán a iarradh ó CED.

                        Gníomhaíochtaí

                        An líon measta rannpháirtithe

                        An costas measta in aghaidh an rannpháirtí
                        (EUR)
                           22

                        Costais mheasta iomlána

                        (EUR)
                           23

                        Seirbhísí pearsantaithe (Gníomhaíochtaí faoi Airteagal 7(1)(a) agus (c) den Rialachán maidir le CED)

                        Faisnéis, cúnamh i gcuardach poist agus gairmthreoir

                        1 468

                        2 230

                        3 273 787

                        Oiliúint, athoiliúint agus gairmoiliúint

                        610

                        3 534

                        2 155 437

                        Oiliúint ar an láthair oibre

                        10

                        1 440

                        14 396

                        Tacaíocht chun gnólacht a chur ar bun

                        70

                        2 000

                        139 988

                        Ranníocaíocht do ghnólachtaí nuathionscanta

                        12

                        10 000

                        120 000

                        Fo‑iomlán (a):

                        An céatadán den phacáiste de sheirbhísí pearsantaithe

                        –

                        5 703 608

                        (95,42%)

                        Liúntais agus dreasachtaí (Gníomhaíochtaí faoi Airteagal 7(1)(b) den Rialachán maidir le CED)

                        Dreasachtaí agus liúntais

                        367

                        745

                        273 500

                        Fo‑iomlán (b):

                        An céatadán den phacáiste de sheirbhísí pearsantaithe:

                        –

                        273 500

                        (4,58%)

                         Gníomhaíochtaí faoi Airteagal 7(4) den Rialachán maidir le CED

                        1. Gníomhaíochtaí ullmhúcháin

                        –

                        6 000

                        2. Bainistíocht

                        –

                        52 420

                        3. Faisnéis agus poiblíocht

                        –

                        55 000

                        4. Rialú agus tuairisciú

                        –

                        108 180

                        Fo‑iomlán (c):

                        An céatadán de na costais iomlána:

                        –

                        221 600

                        (3,57%)

                        Costais iomlána (a + b + c):

                        –

                        6 198 708

                        Ranníocaíocht ó CED (60 % de na costais iomlána)

                        –

                        3 719 224

               32.Costais na ngníomhaíochtaí atá sainaitheanta sa tábla thuas mar ghníomhaíochtaí faoi Airteagal 7(1)(b) den Rialachán maidir le CED, ní mó iad ná 35 % de na costais iomlána don phacáiste comhordaithe de sheirbhísí pearsantaithe. Dheimhnigh an Bheilg go bhfuil na gníomhaíochtaí sin ag brath ar rannpháirtíocht ghníomhach na dtairbhithe ar a bhfuiltear ag díriú i ngníomhaíochtaí a bhaineann le cuardach poist nó le hoiliúint.

               33.Dheimhnigh an Bheilg nach mbeidh costais na n‑infheistíochtaí le haghaidh féinfhostaíochta, gnólachtaí nuathionscanta agus táthcheangail ag fostaithe níos mó ná EUR 15 000 in aghaidh an tairbhí.

               Tréimhse incháilitheachta caiteachais

               34.An 9 Meitheamh 2020, chuir an Bheilg tús leis na seirbhísí pearsantaithe a sholáthar do na tairbhithe ar a bhfuiltear ag díriú. Dá bhrí sin, beidh an caiteachas ar na gníomhaíochtaí incháilithe le haghaidh ranníocaíocht airgeadais ó CED ón 9 Meitheamh 2020 go dtí an 22 Nollaig 2022.

               35.An 10 Meitheamh 2020, thosaigh an Bheilg ag tabhú an chaiteachais riaracháin chun CED a chur chun feidhme. Dá bhrí sin, beidh an caiteachas ar ghníomhaíochtaí ullmhúcháin, bainistíochta, faisnéise agus poiblíochta, rialaithe agus tuairiscithe incháilithe le haghaidh ranníocaíocht airgeadais ó CED ón 10 Meitheamh 2020 go dtí an 22 Meitheamh 2023.

               Comhlántacht maidir le gníomhaíochtaí atá á maoiniú ó chistí náisiúnta nó ó chistí an Aontais

               36.Is iad cistí Région de Bruxelles‑Capitale/Brussels Hoofdstedelijk Gewest, Vlaams Gewest agus Région Wallonne foinsí an réamh‑mhaoinithe náisiúnta nó an chóchistithe náisiúnta.

               37.Maidir leis na bearta a bhfuil tuairisc orthu thuas agus atá ag fáil ranníocaíocht airgeadais ó CED, dheimhnigh an Bheilg nach bhfaighidís ranníocaíochtaí airgeadais freisin ó ionstraimí airgeadais eile de chuid an Aontais.

               ‑Nósanna imeachta maidir le dul i gcomhairle leis na tairbhithe ar a bhfuiltear ag díriú nó lena nionadaithe nó leis na comhpháirtithe sóisialta agus le húdaráis áitiúla agus réigiúnacha

               38.Tá sé tugtha le fios ag an mBeilg gur cuireadh an pacáiste comhordaithe de sheirbhísí pearsantaithe le chéile i gcomhairle le hionadaithe na n‑oibrithe agus leis na comhpháirtithe sóisialta i gcruinnithe a tionóladh an 3 agus an 19 Samhain 2020. Thionóil údaráis na Beilge cruinniú freisin le Aviato vzw, lárionad fostaíochta ag Aerfort na Bruiséile do chuardaitheoirí poist agus d’fhostóirí. Chuathas i gcomhairle le Aviato, mar speisialtóir in earnáil na heitlíochta, maidir leis an oiliúint uas‑scilithe agus athscilithe ba oiriúnaí a bheadh le tairiscint do na hoibrithe iomarcacha.

               39.Is iad údaráis réigiúnacha Fhlóndras, na Vallúine agus na Bruiséile tionscnóirí an iarratais seo. Le Synerjob, an struchtúr comhoibrithe idir‑réigiúnach don trí sheirbhís fostaíochta sa Bheilg,
                  24
                tá níos mó comhleanúnachais ag baint leis na gníomhaíochtaí atá beartaithe.

               Córais bhainistíochta agus rialaithe

               40.Déantar tuairisc san iarratas ar an gcóras bainistíochta agus rialaithe lena sonraítear freagrachtaí na gcomhlachtaí lena mbaineann. Thug an Bheilg fógra don Choimisiún gurb iad na comhlachtaí céanna a bhainistíonn agus a rialaíonn Ciste Sóisialta na hEorpa in Région de Bruxelles‑Capitale/Brussels Hoofdstedelijk Gewest, Vlaams Gewest agus Région Wallonne a dhéanfaidh an ranníocaíocht airgeadais a bhainistiú agus a rialú.

               Na gealltanais a thug an Ballstát lena mbaineann

               41.Thug an Bheilg na dearbhuithe go léir a theastaíonn maidir leis na nithe seo:

               –cloífear leis na prionsabail um chóir chomhionann agus neamh‑idirdhealú maidir leis an rochtain ar na gníomhaíochtaí atá beartaithe agus maidir le cur chun feidhme na ngníomhaíochtaí sin,

               –comhlíonadh na ceanglais atá leagtha síos sa dlí náisiúnta agus i ndlí an Aontais maidir le hiomarcaíochtaí comhchoiteanna,

               –ní bhfaighidh na gníomhaíochtaí atá beartaithe tacaíocht airgeadais ó chistí eile nó ó ionstraimí airgeadais eile de chuid an Aontais agus coiscfear aon mhaoiniú dúbailte,

               –beidh na gníomhaíochtaí atá beartaithe ag teacht le gníomhaíochtaí a mhaoinítear leis na Cistí Struchtúracha,

               –cloífidh an ranníocaíocht airgeadais ó CED le rialacha nós imeachta agus rialacha ábhartha an Aontais maidir le státchabhair.

               IMPLEACHTAÍ BUISÉADACHA

               Togra buiséadach

               42.Ní sháróidh CED uasmhéid bliantúil EUR 186 milliún (praghsanna 2018) mar a leagtar síos in Airteagal 8(1) de Rialachán (AE, Euratom) 2020/2093 ón gComhairle an 17 Nollaig 2020 lena leagtar síos an creat airgeadais ilbhliantúil do na blianta 2021 go 2027
                  25
               .

               43.Tar éis dó an t‑iarratas a scrúdú i dtaca leis na coinníollacha a leagtar amach in Airteagal 13(1) den Rialachán maidir leis an gCiste Eorpach um Choigeartú don Domhandú, agus tar éis dó an líon tairbhithe ar a bhfuiltear ag díriú, na gníomhaíochtaí atá beartaithe agus na costais mheasta a chur san áireamh, tá sé beartaithe ag an gCoimisiún CED a shlógadh le haghaidh EUR 3 719 224, suim arb í 60 % de chostais iomlána na ngníomhaíochtaí atá beartaithe í, chun ranníocaíocht airgeadais a sholáthar don iarratas.

               44.Maidir le CED a shlógadh, is iad Parlaimint na hEorpa agus an Chomhairle i gcomhpháirt le chéile a dhéanfaidh an cinneadh atá beartaithe, mar a leagtar síos i bpointe 9 den Chomhaontú Idirinstitiúideach an 16 Nollaig 2020 idir Parlaimint na hEorpa, Comhairle an Aontais Eorpaigh agus an Coimisiún Eorpach maidir le smacht buiséadach, le comhar i gcúrsaí buiséid agus le bainistíocht fhónta airgeadais, mar aon le hacmhainní dílse nua, lena n‑áirítear treochlár chun acmhainní dílse nua a thabhairt isteach
                  26
               .

               Gníomhartha gaolmhara

               45.An tráth céanna a thíolacfaidh sé an togra seo le haghaidh cinneadh maidir le CED a shlógadh, déanfaidh an Coimisiún togra a thíolacadh do Pharlaimint na hEorpa agus don Chomhairle le haghaidh EUR 3 719 224 a aistriú chuig an líne bhuiséadach ábhartha.

               46.An tráth céanna a ghlacfaidh sé an togra seo le haghaidh cinneadh maidir le CED a shlógadh, glacfaidh an Coimisiún cinneadh maidir le ranníocaíocht airgeadais trí bhíthin gníomh cur chun feidhme, cinneadh a thiocfaidh i bhfeidhm ar an dáta a ghlacfaidh Parlaimint na hEorpa agus an Chomhairle an cinneadh atá beartaithe maidir le CED a shlógadh.

               2021/0109 (BUD)

               Togra le haghaidh

               CINNEADH Ó PHARLAIMINT NA hEORPA AGUS ÓN gCOMHAIRLE

               maidir leis an gCiste Eorpach um Choigeartú don Domhandú a shlógadh tar éis
                  iarratas ón mBeilg – EGF/2020/005 BE/Swissport

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) Uimh. 1309/2013 ó Pharlaimint na hEorpa agus ón gComhairle an 17 Nollaig 2013 maidir leis an gCiste Eorpach um Choigeartú don Domhandú (2014‑2020) agus lena n‑aisghairtear Rialachán (CE) Uimh. 1927/2006
                  27
               , agus go háirithe Airteagal 15(4) de,

               Ag féachaint don Chomhaontú Idirinstitiúideach an 16 Nollaig 2020 idir Parlaimint na hEorpa, Comhairle an Aontais Eorpaigh agus an Coimisiún Eorpach maidir le smacht buiséadach, le comhar i gcúrsaí buiséadacha agus le bainistíocht fhónta airgeadais, mar aon le hacmhainní dílse nua, lena n‑áirítear treochlár chun acmhainní dílse nua a thabhairt isteach
                  28
               , agus go háirithe pointe 9 de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Is é is aidhm don Chiste Eorpach um Choigeartú don Domhandú (CED) tacaíocht a thabhairt d’oibrithe a cuireadh ar iomarcaíocht agus do dhaoine féinfhostaithe a bhfuil deireadh tagtha lena ngníomhaíocht i ngeall ar mhórathruithe struchtúracha ar phatrúin na trádála domhanda de thoradh an domhandaithe, nó mar gur lean an ghéarchéim dhomhanda airgeadais agus eacnamaíoch ar aghaidh, nó i ngeall ar ghéarchéim dhomhanda airgeadais agus eacnamaíochta nua, agus cabhrú le hath‑imeascadh na n‑oibrithe sin sa mhargadh saothair.

               (2)Ní rachaidh CED thar uasmhéid bliantúil EUR 186 milliún (praghsanna 2018) mar a leagtar síos in Airteagal 8(1) de Rialachán (AE, Euratom) 2020/2093 ón gComhairle
                  29
               .

               (3)An 22 Nollaig 2020, chuir an Bheilg iarratas isteach chun CED a shlógadh, i leith iomarcaíochtaí in Swissport sa Bheilg. Mar fhorlíonadh ar an iarratas sin, bhí faisnéis bhreise a soláthraíodh i gcomhréir le hAirteagal 8(3) de Rialachán (AE) Uimh. 1309/2013. Comhlíontar san iarratas sin na ceanglais le haghaidh ranníocaíocht airgeadais ó CED a shocrú, mar a leagtar síos in Airteagal 13 de Rialachán (AE) Uimh. 1309/2013.

               (4)Dá bhrí sin, ba cheart CED a shlógadh chun ranníocaíocht airgeadais EUR 3 719 224 a sholáthar i leith an iarratais a chuir an Bheilg isteach.

               (5)Chun íoslaghdú a dhéanamh ar an am a thógfar chun úsáid a bhaint as CED, ba cheart feidhm a bheith ag an gcinneadh seo ón dáta a ghlacfar é,

               TAR ÉIS AN CINNEADH SEO A GHLACADH:

               Airteagal 1

               Le haghaidh bhuiséad ginearálta an Aontais don bhliain airgeadais 2021, slógfar an Ciste Eorpach um Choigeartú don Domhandú chun méid EUR 3 719 224 a sholáthar i leithreasuithe faoi chomhair gealltanas agus i leithreasuithe íocaíochta.

               Airteagal 2

               Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh. Beidh feidhm aige ón [dháta a ghlactha]
                  30*.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        IO L 347, 20.12.2013, lch. 855.

                     (2)

                        Tá feidhm ag Rialachán (AE) Uimh. 1309/2013 maidir le gach iarratas a fhaightear faoin 31 Nollaig 2020.

                     (3)

                        De réir bhrí Airteagal 3 den Rialachán maidir le CED.

                     (4)

                        Le Swissport Belgium cuimsítear Swissport Belgium NV agus Swissport Belgium Cleaning NV.

                     (5)

                        IO L 393, 30.12.2006, lch. 1.

                     (6)

                        Tagann gníomhaíochtaí glantacháin faoi ghrúpa 81.2 NACE Athbhreithniú 2

                     (7)

                        I gcomhréir le hAirteagal 7(4) de Rialachán (AE) Uimh. 1309/2013.

                     (8)

                        Buiséad an Aontais lena gcumhachtaítear an plean téarnaimh don Eoraip, COM(2020) 442 final.

                     (9)

                        Réamhaisnéis Eacnamaíoch na hEorpa ‑ Geimhreadh 2021 (Eatramhach):
                  https://ec.europa.eu/info/sites/info/files/economy‑finance/ecfin_forecast_winter_2021_overview_en.pdf

                     (10)

                        An Eagraíocht Eitlíochta Sibhialta Idirnáisiúnta.
                  https://www.icao.int/Newsroom/Pages/2020‑passenger‑totals‑drop‑60‑percent‑as‑COVID19‑assault‑on‑international‑mobility‑continues.aspx

                     (11)

                        COM(2020) 714

                     (12)

                  https://plus.lesoir.be/301092/article/2020‑05‑15/update‑swissport‑nannonce‑pas‑encore‑de‑licenciements‑un‑plan‑attendu‑pour‑fin

                     (13)

                  https://www.rtl.be/info/belgique/economie/swissport‑belgique‑se‑declare‑en‑faillite‑pres‑de‑1‑500‑emplois‑menaces‑1223551.aspx

                     (14)

                        Société fédérale de participations et d'investissement Société ‑ Federale Participatie en Investeringsmaatschappij (SFPI‑FPIM).

                     (15)

                        EGF/2020/002 EE Estonia tourism, COM(2021) 151.

                     (16)

                  https://www.lalibre.be/economie/entreprises‑startup/swissport‑pas‑de‑reprise‑pour‑swissport‑1‑500‑personnes‑licenciees‑5ee0e3137b50a66a594588f6

                     (17)

                  https://www.beci.be/nl/toekomst‑van‑brussels-airport-verzekeren-als-internationale-motor-van-onze-economie/

                     (18)

                  https://statbel.fgov.be/fr/themes/emploi-formation/marche-du-travail/emploi-et-chomage#figures

                     (19)

                  https://statbel.fgov.be/fr/themes/emploi-formation/marche-du-travail/emploi-et-chomage

                     (20)

                        Gairmeacha beatha ina mbaineann ar a laghad 75 % d’oibrithe leis an inscne chéanna.

                     (21)

                  Liosta de phoist a bhfuil éileamh orthu agus a bhfuil sé deacair daoine a aimsiú dóibh nó a bhaineann le feidhmeanna criticiúla.
                   « Métiers en tension de recrutement en Wallonie.
                   Liste des métiers/fonctions critiques et en pénurie ».
                   Le Forem 2020
                  .

                     (22)

                        Chun deachúlacha a sheachaint, slánaítear na meánchostais mheasta in aghaidh an oibrí. Mar sin féin, ní dhéanann an slánú aon difear do chostas iomlán gach birt atá fágtha dála an iarratais a chuir an Bheilg isteach.

                     (23)

                        Mar gheall ar shlánú, ní réitíonn na suimeanna iomlána le chéile.

                     (24)

                        VDAB (Seirbhís fostaíochta na bPléimeannach), Le Forem (seirbhís fostaíochta na Vallúine) agus Actiris (seirbhís fostaíochta na Bruiséile).

                     (25)

                        IO L 433I, 22.12.2020, lch. 11.

                     (26)

                        IO L 433I, 22.12.2020, lch. 28.

                     (27)

                        IO L 347, 20.12.2013, lch. 855.

                     (28)

                        IO L 433I, 22.12.2020, lch. 28.

                     (29)

                        Rialachán (AE, Euratom) 2020/2093 ón gComhairle an 17 Nollaig 2020 lena leagtar síos an creat airgeadais ilbhliantúil do na blianta 2021-2027 (IO L 433I, 22.12.2020, lch. 11).

                     (30)
                  *
                        An dáta le cur isteach ag an bParlaimint sula bhfoilsítear san IO é.


               AN COIMISIÚN EORPACH
            An Bhruiséil,7.2.2022
            COM(2022) 35 final
            2022/0023(BUD)

            Togra le haghaidh
            CINNEADH Ó PHARLAIMINT NA hEORPA AGUS ÓN gCOMHAIRLE
            maidir leis an gCiste Eorpach um Choigeartú don Domhandú d’Oibrithe Iomarcacha a shlógadh tar éis iarratas ón bhFrainc – EGF/2021/007 FR/ Selecta

               MEABHRÁN MÍNIÚCHÁIN

               COMHTHÉACS AN TOGRA

               1.Na rialacha is infheidhme maidir le ranníocaíochtaí airgeadais ón gCiste Eorpach um Choigeartú don Domhandú d’Oibrithe Iomarcacha (CED), is rialacha iad a leagtar síos i Rialachán (AE) 2021/691 ó Pharlaimint na hEorpa agus ón gComhairle an 28 Aibreán 2021 maidir leis an gCiste Eorpach um Choigeartú don Domhandú d’Oibrithe Iomarcacha agus lena n‑aisghairtear Rialachán (AE) Uimh. 1309/2013
                  1
                (dá ngairtear Rialachán CED anseo feasta).

               2.Tar éis iomarcaíochtaí a theacht chun cinn in Selecta sa Fhrainc, chuir an Fhrainc iarratas EGF/2021/007 FR/Selecta ar ranníocaíocht airgeadais ó CED isteach an 12 Deireadh Fómhair 2021.

               3.Tar éis dó measúnú a dhéanamh ar an iarratas sin, tháinig an Coimisiún ar an gconclúid, i gcomhréir leis na forálacha uile is infheidhme i Rialachán CED, gur comhlíonadh na coinníollacha maidir le ranníocaíocht airgeadais a dhámhachtain ó CED.

               ACHOIMRE AR AN IARRATAS

                        Iarratas ar CED

                        EGF/2021/007 FR/Selecta

                        Ballstát

                        An Fhrainc

                        An réigiún/na réigiúin lena mbaineann (leibhéal 2 NUTS
                           2
                        )

                        Baineann an t‑iarratas le gach réigiún de leibhéal 2 NUTS ar mhórthír na Fraince, ach amháin Limousin (FRI2)

                        An dáta a cuireadh an t‑iarratas isteach

                        an 12 Deireadh Fómhair 2021

                        An dáta a admhaíodh go bhfuarthas an t‑iarratas

                        an 26 Deireadh Fómhair 2021

                        An dáta a iarradh faisnéis bhreise

                        an 26 Deireadh Fómhair 2021

                        An sprioc-am leis an bhfaisnéis bhreise a sholáthar

                        an 18 Samhain 2021

                        An sprioc-am leis an measúnú a chur i gcrích

                        an 7 Feabhra 2022

                        An critéar idirghabhála

                        Airteagal 4(2)(a) de Rialachán CED

                        An príomhfhiontar

                        Selecta

                        An líon fiontar lena mbaineann

                        1

                        An earnáil/na hearnálacha lena mbaineann an ghníomhaíocht eacnamaíoch

                        (Rannán NACE Athbhreithniú 2)
                           3

                        Rannán 46 (An trádáil mhórdhíola, cé is moite de mhótarfheithiclí agus gluaisrothair)

                        An tréimhse thagartha (4 mhí):

                        an 1 Meitheamh 2021 – an 1 Deireadh Fómhair 2021

                        An líon iomarcaíochtaí le linn na tréimhse tagartha (a)

                        294

                        An líon iomarcaíochtaí roimh an tréimhse thagartha nó ina diaidh (b)

                        179

                        An líon iomlán iomarcaíochtaí (a + b)

                        473

                        An líon iomlán tairbhithe incháilithe

                        473

                        An líon iomlán tairbhithe ar a bhfuiltear ag díriú

                        473

                        An buiséad i gcomhair seirbhísí pearsantaithe (EUR)

                        4 766 930

                        An buiséad le CED a chur chun feidhme
                           4
                         (EUR)

                        26 360

                        Buiséad iomlán (EUR)

                        4 793 290

                        Ranníocaíocht ó CED (85 %) (EUR)

                        4 074 296

               MEASÚNÚ AR AN IARRATAS

               Nós imeachta

               4.An 12 Deireadh Fómhair 2021, chuir an Fhrainc isteach iarratas EGF/2021/007 FR/Selecta, is é sin laistigh de 12 sheachtain ón dáta a comhlíonadh na critéir idirghabhála a leagtar amach in Airteagal 4 de Rialachán CED. D’admhaigh an Coimisiún go bhfuair sé an t‑iarratas, agus an 26 Deireadh Fómhair 2021, d’iarr sé ar an bhFrainc faisnéis bhreise a sholáthar. Soláthraíodh an fhaisnéis bhreise sin laistigh de 15 lá oibre ón tráth a iarradh í. An sprioc-am 50 lá oibre ón tráth a fuarthas an t‑iarratas comhlánaithe, tréimhse ar lena linn ba cheart don Choimisiún críoch a chur leis an measúnú ar chomhlíontacht an iarratais leis na coinníollacha maidir le ranníocaíocht airgeadais a sholáthar, is sprioc-am é a rachaidh in éag an 7 Feabhra 2022.

               Incháilitheacht an iarratais

               Na fiontair agus na tairbhithe lena mbaineann

               5.Baineann an t‑iarratas le 473 oibrí iomarcacha a bhfuil deireadh tagtha lena ngníomhaíocht i Selecta. Tá an fiontar sin ag obair san earnáil eacnamaíoch a aicmítear faoi rannán 46 de NACE Athbhreithniú 2 (An trádáil mhórdhíola, cé is moite de mhótarfheithiclí agus gluaisrothair). Tá na hiomarcaíochtaí scaipthe ar fud mhórthír na Fraince
                  5
               .

               Critéir idirghabhála

               6.Chuir an Fhrainc an t‑iarratas isteach faoi na critéir idirghabhála in Airteagal 4(2)(a) de Rialachán CED, lena gceanglaítear go dtarlódh scor do ghníomhaíocht 200 oibrí iomarcacha ar a laghad le linn tréimhse thagartha 4 mhí i bhfiontar atá lonnaithe i mBallstát, lena n‑áirítear oibrithe iomarcacha i soláthraithe agus i dtáirgeoirí iartheachtacha agus/nó daoine féinfhostaithe a ar tharla scor dá ngníomhaíocht.

               7.An tréimhse thagartha 4 mhí le haghaidh an iarratais, mhair sé ón 1 Meitheamh 2021 go dtí an 1 Deireadh Fómhair 2021, tréimhse ar scaoil Selecta 294 oibrí chun bealaigh lena linn.

               Iomarcaíochtaí agus scor na gníomhaíochta a ríomh

               8.Rinneadh scor ghníomhaíochtaí na n‑oibrithe iomarcacha le linn na tréimhse tagartha a ríomh ó dháta an fhógra aonair ón bhfostóir lenar cuireadh in iúl go raibh an t‑oibrí le leagan as nó go raibh conradh fostaíochta an oibrí le foirceannadh.

               Tairbhithe incháilithe

               9.I dteannta na n‑oibrithe a ndearnadh tagairt dóibh cheana féin, áirítear leis na tairbhithe incháilithe 179 n‑oibrí iomarcacha ar cuireadh scor gníomhaíochta orthu roimh an tréimhse thagartha 4 mhí nó tar éis sin. Scoir na hoibrithe sin uile dá ngníomhaíocht laistigh de 6 mhí roimh thús na tréimhse tagartha, eadhon an 1 Meitheamh 2021, agus/nó idir deireadh na tréimhse tagartha agus an lá roimh ghlacadh an togra seo. Is féidir nasc cúisíoch soiléir a dhéanamh leis an teagmhas ba chúis le scor gníomhaíochta na n‑oibrithe iomarcacha le linn na tréimhse tagartha.

               10.Dá bhrí sin, is é 473 dhuine an líon iomlán tairbhithe incháilithe.

               Tuairisc ar na teagmhais as ar eascair an iomarcaíocht agus scor na gníomhaíochta

               11.Bhuail iarmhairtí eacnamaíocha agus airgeadais phaindéim COVID-19 buille trom ar na díolacháin ó mheaisíní díola. De réir EVA (European Vending and Coffee Association
                  6
               ), ba mhó i bhfad titim na ndíolachán agus an láimhdeachais in 2020 ná an titim le linn na géarchéime eacnamaíche agus airgeadais
                  7
               . I mí Aibreáin 2020, dhearbhaigh 58 % d’oibreoirí na meaisíní díola san Eoraip caillteanais láimhdeachais idir 61 % agus 99 % bliain ar bhliain. I mí Mheán Fómhair, dhearbhaigh 48 % de na hoibreoirí laghdú láimhdeachais idir 21 % agus 40 % bliain ar bhliain
                  8
               .

               12.Tá thart faoi 600 000 meaisín díola sa Fhrainc, 70 % acu i ngnólachtaí agus 30 % in áiteanna poiblí. De réir NAVSA
                  9
               , Cónaidhm Díola agus Seirbhísí Uathoibríocha na Fraince, cé gur ligeadh do na meaisíní díola leanúint ag feidhmiú le linn na paindéime, tharla an earnáil i staid díomhaointis/feidhmíochta teoranta. Ba é ba chúis leis an díomhaointeas sin gur dúnadh na suíomhanna ina raibh na meaisíní (gnólachtaí agus áiteanna poiblí amhail aerfoirt, stáisiúin iarnróid, etc.), sin nó nach raibh rochtain ar na meaisíní díola sna suíomhanna a bhí ar oscailt. Ba ionas nach mbeadh daoine ag cruinniú thart timpeall ar na meaisíní díola a cuireadh srian ar an rochtain orthu agus ní mar gheall ar aon bhagairt sláinte a bhainfeadh le feidhmiú na meaisíní.

               13.Nuair a maolaíodh an dianghlasáil, éascaíodh an rochtain ar na meaisíní/na suíomhanna. Mar sin féin, bíonn bearta sláintíochta fós ag cur isteach ar na díolacháin ó mheaisíní díola, nó á srianadh (e.g. toirmeasc ar dhíol na n‑earraí neamhriachtanacha; moladh gan bheith ag ól ná ag ithe ar an ngréasán iompair poiblí; etc
                  10
               ). Thairis sin, tháinig titim géar ar an tomhaltas sna láithreacha oibre de thairbhe na teilea-oibre mórscála. Thuairiscigh tromlach (90 %) na n‑oibreoirí meaisíní díola Eorpacha go ndearna sé difear dóibh go raibh daoine ag obair ón teach, toisc gur ar na láithreacha oibre a tharlaíonn 80 % den ghníomhaíocht díola
                  11
               . Sa Fhrainc, chaill na gnólachtaí meaisíní díola i réigiún Île-de-France 70 % dá láimhdeachas (Meán Fómhair 2020 bliain ar bhliain) de thairbhe na teilea-oibre
                  12
               .

               14.De réir NAVSA, tháinig titim idir 50 % agus 90 % ar láimhdeachas na hearnála sa Fhrainc in 2020 i gcomparáid le 2019, rud a chuir thart faoi 25 000 post i mbaol
                  13
               . Maidir le 2021, is é an réamhaisnéis go sroichfidh gníomhaíocht na hearnála 25 % dá leibhéal roimh an bpaindéim
                  14
               .

               15.Toisc gur thit an líon cuairteoirí ar na háiteanna ina bhfuil meaisíní díola Selecta tar éis na dianghlasála, tháinig titim ghéar ar an láimhdeachas in aghaidh an mheaisín. De réir Selecta, in ainneoin an téarnaimh ar an ngníomhaíocht i samhradh 2020, bhí laghdú 47 % ar athlíonadh na meaisíní i gcomparáid le Feabhra 2020, an mhí dheireanach roimh an bpaindéim.

               16.Oibríonn Selecta i margadh aibí. Dá bhrí sin, tá iomaíocht fhíochmhar ann, rud a fhágann go mbíonn praghsanna díola ísle ar na táirgí a dhíoltar ó mheaisíní díola agus go n‑íoctar táillí arda as an spás ar cíos ina suiteáiltear na meaisíní. Laghdaítear corrlaigh bhrabúis na n‑oibreoirí dá thairbhe sin.

               17.In ainneoin go ndearna Selecta athchaibidliú ar chonarthaí agus é ag iarraidh srian a chur ar na caillteanais, caillteanais a méadaíodh de dheasca costais sheasta agus titim sna díolacháin, thaifead sé caillteanais oibriúcháin de EUR 60 milliún in 2020. Sa chéad leath de 2021, tháinig feabhsú 0.4 % ar an láimhdeachas i gcomparáid le 2020. Mar sin féin, níl sa láimhdeachas ach thart faoin leath (-48.3 %) dá raibh ann in 2019
                  15
               .

               18.I bhfianaise na ndeacrachtaí eacnamaíocha sin, tharraing an fiontar plean suas lena ndéanfaí atheagrú ar a ghníomhaíochtaí agus lena scaoilfí 473 oibrí chun bealaigh.

               An tionchar a mheastar a bheidh ag na hiomarcaíochtaí ar an ngeilleagar áitiúil, réigiúnach nó náisiúnta, sin agus ar an bhfostaíocht

               19.Is do réigiún Île-de-France (32 %) agus do chathair Lille (13 %) is mó a ndearna na hiomarcaíochtaí i Selecta difear.

               20.Míníonn údaráis na Fraince gur eascair meath an mhargaidh saothair in Île-de-France, amhail a tharla sa chuid eile den Fhrainc, ón ngéarchéim shláinte, agus go háirithe ón gcéad dianghlasáil (17 Márta go 10 Meitheamh), ós beag nár tháinig stad ar an ngníomhaíocht eacnamaíoch lena linn. Tháinig méadú 8,6 % (R4 2020 bliain ar bhliain) ar an líon daoine dífhostaithe in Île-de-France, agus bhí breis agus milliún
                  16
                cuardaitheoir cláraithe poist
                  17
                ann agus ráta dífhostaíochta 8,3 %.  I mí Dheireadh Fómhair 2021, bhí ráta dífhostaíochta 7,6 % ann agus bhí laghdú beag tagtha ar an líon cuardaitheoirí poist i gcomparáid le R4 2020, ach bhí breis agus milliún
                  18
                cuardaitheoir poist
                  19
                ann fós.

               21.In R3 2021 bliain ar bhliain, tháinig laghdú 1,8 % ar an líon cuardaitheoirí poist fir agus laghdú 2,3 % ar an líon cuardaitheoirí poist mná in Île-de-France. De réir aoisghrúpa, tháinig laghdú 5,7 % ar an líon cuardaitheoirí poist faoi bhun 25 bliana agus laghdú 3,2 % ar an líon cuardaitheoirí poist idir 25 agus 49, agus tháinig méadú 2,1 % ar an líon cuardaitheoirí poist a bhí 50 bliain d’aois nó níos mó
                  20
               .

               22.Tá Lille sa 195ú rang as 321 limistéar fostaíochta sa Fhrainc
                  21
               . Bhí ráta dífhostaíochta cláraithe 9,4 % in R1 2021 in Hauts de France, an réigiún ina bhfuil Lille
                  22
               . I mí Dheireadh Fómhair 2021, b’fhir iad 52 % de na daoine dífhostaithe cláraithe agus ba mhná iad 48 % acu. De réir aoisghrúpa, bhí 32 % de na daoine dífhostaithe faoi bhun 30 bliain, bhí 12 % acu 54 bliana d’aois nó níos mó, agus bhí 56 % acu sa ghrúpa idir 30 agus 54 bliana d’aois.

               23.Shonraigh riarachán saothair na Fraince go ndearna athstruchtúrú Selecta difear don chóimheá fostaíochta sna críocha lenar bhain. Dá réir sin, thug sé fógra don fhiontar maidir leis na hoibleagáidí a bhí air ó thaobh athbheochan na fostaíochta sna críocha sin de. Ní mór don fhiontar gníomhaíochtaí a sholáthar amhail cúnamh fostaíochta díreach, cistiú le haghaidh staidéar a d’fhéadfaí a dhéanamh, ranníocaíocht airgeadais i gcistí frithpháirteacha le haghaidh athbheochana sa réigiún, etc,
                  23
                gníomhaíochtaí a cheaptar chun gníomhaíochtaí eacnamaíocha úra a chur chun cinn agus chun poist a chruthú a chúiteodh na cinn a cailleadh.

               Cur i bhfeidhm Chreat Cáilíochta an Aontais Eorpaigh um réamhaíocht ar athrú agus ar athstruchtúrú

               24.Thug an Fhrainc tuairisc ar an gcaoi ar cuireadh na moltaí a leagtar amach i gCreat Cáilíochta an Aontais Eorpaigh um réamhaíocht ar athrú agus ar athstruchtúrú san áireamh. De réir Chód Saothair na Fraince, aon chuideachta in bonis (i.e. cuideachta nach bhfuil faoi leachtú) a bhfuil 1 000 fostaí nó níos mó aici, is faoin gcuideachta sin atá costais iomlána na mbeart gníomhach maidir leis an margadh saothair chun tacú le baill foirne a dífhostaíodh mar iarmhairt ar an athstruchtúrú eagraíochtúil ar feadh tréimhse 4 mhí. Féadfaidh an chuideachta síneadh a chur leis an tréimhse éigeantach 4 mhí ar bhonn deonach. Ní fhoráiltear d’idirghabháil ó na húdaráis phoiblí ach a mbeidh deireadh leis na bearta a chuireann an fiontar atá ag dífhostú ar fáil.

               25.Chuir údaráis na Fraince in iúl go mbíonn dlúthpháirt ag ionadaithe foirne agus ag ionadaithe comharchumainn sna pleananna eagraíochtúla maidir le hoiriúnú don athrú. Chuir siad i dtábhacht, freisin, gur chuir Selecta beartas oiliúna fíorghníomhach ar bun a ghabhann i bhfad thar a oibleagáidí dlíthiúla. In 2021, bhí an buiséad oiliúna in aghaidh an oibrí 30 % níos mó ná in 2019 agus b’aidhm dó sin cur le hinfhostaitheacht agus soghluaisteacht na foirne.

               26.Maidir leis na gníomhaíochtaí atá déanta cheana chun cúnamh leis na hoibrithe iomarcacha, tá sé curtha in iúl ag an bhFrainc gur tosaíodh ar chur i bhfeidhm na coda sin d’oibleagáid dhlíthiúil Selecta a bhaineann le bearta gníomhacha tacaithe maidir leis an margadh saothair láithreach tar éis na ndífhostuithe.

               Comhlántacht maidir le gníomhaíochtaí atá á maoiniú ó chistí náisiúnta nó ó chistí an Aontais

               27.Maidir leis na bearta a bhfuil tuairisc orthu thíos agus a gheobhaidh ranníocaíocht airgeadais ó CED, dheimhnigh an Fhrainc nach bhfaighidh siad ranníocaíochtaí airgeadais ó ionstraimí airgeadais eile de chuid an Aontais freisin.

               ‑Nósanna imeachta maidir le dul i gcomhairle leis na tairbhithe ar a bhfuiltear ag díriú nó lena nionadaithe nó leis na comhpháirtithe sóisialta agus leis na húdaráis áitiúla agus réigiúnacha

               28.Tá sé tugtha le fios ag an bhFrainc gur cuireadh an pacáiste comhordaithe de sheirbhísí pearsantaithe le chéile i gcomhairle le hionadaithe foirne agus ceardchumainn. I sraith cruinnithe idir Selecta agus CGT, FO, CFDT agus CFE-CGC
                  24
               , cheap na comhpháirtithe caibidlíochta an pacáiste beart chun cúnamh leis na fostaithe lena mbaineann. Cuireadh tús leis na babhtaí caibidlíochta inmheánaí sin an 14 Deireadh Fómhair 2020 agus tháinig deireadh leo an 12 Feabhra 2021.

               Na tairbhithe ar a bhfuiltear ag díriú agus na bearta atá beartaithe

               Na tairbhithe ar a bhfuiltear ag díriú

               29.Táthar ag súil leis go nglacfaidh na 473 oibrí iomarcacha uile páirt sna bearta. Is mar seo a leanas atá an miondealú a rinneadh ar na hoibrithe sin de réir inscne, aoisghrúpa, agus an leibhéil oideachais atá acu:

                        Catagóir

                        An líon tairbhithe
                           a bhfuil coinne leo

                        Inscne:

                        Fir:

                        367

                        (77,6 %)

                        Mná:

                        106

                        (22,4 %)

                        Neamh‑dhénártha

                        0

                        (0,0 %)

                        Aoisghrúpa:

                        Faoi bhun 30 bliain:

                        36

                        (7,6 %)

                        30-54 bliana:

                        348

                        (73,6 %)

                        Os cionn 54 bliana:

                        89

                        (18,8 %)

                        Leibhéal oideachais

                        Oideachas meánscoile íochtaraí nó níos lú
                           25

                        141

                        (29,8 %)

                        Oideachas meánscoile uachtaraí
                           26
                         nó oideachas iar-mheánscoile
                           27

                        189

                        (40,0 %)

                        Oideachas treasach
                           28

                        143

                        (30,2 %)

               Na bearta atá beartaithe

               30.Na bearta dá n‑iarrann údaráis na Fraince cómhaoiniú ó CED, baineann siad le síneadh na tréimhse saoire ath‑imlonnaithe (‘congé de reclassement’)
                  29
                thar an oibleagáid dhlíthiúil atá ar an bhfiontar. Is le haghaidh oibrithe a dífhostaíodh atá an beart sin ceaptha, sin agus le haghaidh oibrithe nach raibh, tráth a d’fhág siad an fhostaíocht dá dtoil féin, pleananna ath‑imlonnaithe beachta acu go fóill agus ar mhian leo leas a bhaint as bearta athoiliúna, comhairle, treoraíocht nó cúnamh chun gnólacht a bhunú nó a ghlacadh ar láimh.

               31.Seo a leanas na bearta atá i gceist leis na seirbhísí pearsantaithe a sholáthrófar do na hoibrithe iomarcacha:

               –Seirbhísí comhairleacha agus treoir ghairme: Déanfar na hoibrithe a thionlacan agus a chur i dtreo a gcuid tionscadal féin le haghaidh a n‑ath‑imlonnaithe ina n‑oibrithe nó ina ndaoine féinfhostaithe. Gheobhaidh na rannpháirtithe comhairleoireacht agus treoraíocht post‑go-post, tacaíocht sa chuardach post, faisnéis faoin oiliúint atá ar fáil, agus moltaí ar son na fiontraíochta. Mar chuid den bheart seo, soláthrófar deiseanna socrúcháin sheachtraigh do na hoibrithe de thoradh cuardach poist gníomhach a dhéanfaidh speisialtóirí.

               –Aonad tacaíochta síceolaíche: Soláthróidh speisialtóirí i gcosc na rioscaí síceasóisialta i gcomhthéacsanna athstruchtúrúcháin tacaíocht shíceolaíoch aghaidh ar aghaidh agus ar líne.

               –Oiliúint: Tairgfear réimse cúrsaí oiliúna do na hoibrithe a bheidh saincheaptha dá riachtanais, de réir mar a shainaithneoidh na comhairleoirí a sholáthróidh na seirbhísí comhairleacha iad. Seo a leanas roinnt samplaí de na cúrsaí gairmoiliúna a d’fhéadfadh a bheith ann: tírdhreachóir san éiceagharraíodóireacht, búistéir le CAP
                  30
               , cócaire le CAP, cúnamh cócaireachta, teicneoir sa chothabháil thionsclaíoch, suiteálaí fearas teirmeach agus sláintíochta, teicneoir foirgneamh cliste (nasctha), ceadúnú tiománaithe iompair earraí de bhóthar, CACES innealra tógála
                  31
                agus CACES craenach, concierge-feighlí foirgnimh le CAP, etc. Beartaítear oiliúint i gcruthú gnólachtaí freisin do na hoibrithe atá toilteanach dul i mbun féinfhostaíochta.

               –Ranníocaíocht chun gnólacht a chruthú: Na hoibrithe a fhilleann ar an bhfostaíocht mar dhaoine féinfhostaithe, gheobhaidh siad suas le EUR 6 000 chun costais bhunaithe, infheistíocht i sócmhainní, etc, a chumhdach. Íocfar an ranníocaíocht in dhá thráthchuid de EUR 3 000. Déanfar an chéad íocaíocht chomh luath agus a thabharfar cruthúnas ar chlárú an ghnólachta
                  32
                nó ar dhearbhú cláraithe an duine fhéinfhostaithe. Déanfar an dara íocaíocht nuair a chruthóidh an duine sin go bhfuil sé i mbun gnó le 12 mhí ar a laghad.

               –Liúntas cuardaigh poist. Is ionann an liúntas míosúil seo agus 65 % d’olltuarastal deireanach an oibrí. Ríomhtar an méid ar bhonn rannpháirtíocht lánaimseartha an oibrí i mbearta gníomhacha maidir leis an margadh saothair; más lú ná sin a rannpháirtíocht, ní dhéanfaidh CED cómhaoiniú ach ar an liúntas atá i gcomhréir leis an rannpháirtíocht iarbhír.

               –Liúntas athfhostaíochta gasta. Na hoibrithe a fhilleann go gasta ar an bhfostaíocht, gheobhaidh siad liúntas is cothrom le 20-30 % den liúntas cuardaigh poist
                  33
                a gheobhaidís mura bhfaighidís an post.

               –Dreasachtaí socrúcháin sheachtraigh. Is aidhm don liúntas míosúil seo (suas le 6 mhí) an caillteanas ioncaim a d’fhéadfadh a bheith ar oibrí iomarcach a chúiteamh má ghlacann sé post nua (post buan nó ar théarma socraithe nach lú ná 6 mhí) ar thuarastal is ísle ná mar a bhí aige. Beidh an liúntas cothrom le 80 % den difríocht leis an tuarastal a bhí aige, suas le EUR 200 in aghaidh na míosa, ar feadh na chéad 3 mhí, agus le 50 % den difríocht, suas le EUR 100 in aghaidh na míosa, ar feadh na 3 mhí ina dhiaidh sin.

               –Ranníocaíocht le haghaidh costais bhogtha agus lonnaithe. Na hoibrithe a bhogann le bheith níos gaire dá láthair oibre nua (ó thaobh achair nó ó thaobh am comaitéireachta de) tar éis dóibh glacadh le post atá 60 km nó níos mó óna dteach nó a éilíonn am comaitéireachta is mó ná 90 nóiméad, féadfaidh siad ranníocaíocht suas le EUR 2 000 a fháil le haghaidh a gcostais bhogtha. Beartaítear ranníocaíocht le haghaidh costais lonnaithe (EUR 500 in aghaidh an duine fhásta agus EUR 200 in aghaidh an linbh) freisin.

               32.Is é atá i gceist le pacáiste comhordaithe na seirbhísí pearsanaithe atá beartaithe, pacáiste a bhfuil tuairisc air anseo, bearta gníomhacha maidir leis an margadh saothair laistigh de na bearta incháilithe a leagtar amach in Airteagal 7 de Rialachán CED. Na seirbhísí atá á mbeartú, ní seirbhísí iad a chuirfear in ionad bearta éighníomhacha cosanta sóisialta.

               33.Thug an Fhrainc le fios go gcuireann Selecta cúrsaí oiliúna ar fáil go tráthrialta dá fhoireann, cúrsaí ina dtugtar aird ar scileanna digiteacha agus ar scileanna a theastaíonn i ngeilleagar atá tíosach ar acmhainní. Cuimsíonn an chuid den phacáiste CED a bhaineann leis an oiliúint oiliúint ar bhogearraí oifige agus bogearraí eile, agus deimhniúchán TOSA
                  34
               , rud a dhéanann freastal ar scaipeadh na scileanna a theastaíonn sa ré dhigiteach thionsclaíoch agus i ngeilleagar atá tíosach ar acmhainní, mar a cheanglaítear le hAirteagal 7.1 de Rialachán CED. Má shainaithnítear riachtanas oiliúna faoi leith le haghaidh tairbhí sonrach, d’fhéadfaí an oiliúint ábhartha sin a chur ar fáil.

               34.Sholáthair an Fhrainc an fhaisnéis a theastaíonn maidir le bearta atá éigeantach don fhiontar lena mbaineann de bhua an dlí náisiúnta nó de bhun comhaontuithe comhchoiteanna. Dheimhnigh sí nach dtiocfadh ranníocaíocht airgeadais ó CED in ionad na mbeart sin.

               Buiséad measta

               35.Is é EUR 4 793 290 luach na gcostas measta ina n‑iomláine, costais a chuimsíonn caiteachas EUR 4 766 930 ar sheirbhísí pearsantaithe agus caiteachas EUR 26 360 ar ghníomhaíochtaí ullmhúcháin, bainistíochta, faisnéise agus poiblíochta, mar aon le gníomhaíochtaí rialaithe agus tuairiscithe.

               36.Is é EUR 4 074 296 (85 % de na costais iomlána) an ranníocaíocht airgeadais iomlán a iarradh ar CED.

               37.Is é Selecta a sholáthraíonn an réamh‑mhaoiniú agus an comhchistiú náisiúnta.

                        Bearta

                        An líon measta rannpháirtithe

                        An costas measta in aghaidh an rannpháirtí
                        (EUR)
                           35

                        Costais mheasta iomlána

                        (EUR)
                           36

                        Seirbhísí pearsantaithe (bearta faoi Airteagal 7(2)(a) de Rialachán CED)

                        Seirbhísí comhairleacha agus treoir ghairme
                           (accompagnement congé de reclassement - salariés porteurs d'un projet personnel et salariés licenciés)

                        443

                        2 174

                        963 200

                        Aonad tacaíochta síceolaíche
                           (cellule de soutien psychologique)

                        473

                        17

                        7 800

                        Oiliúint
                           (formations)

                        393

                        3 622

                        1 423 320

                        Ranníocaíocht chun gnólachtaí a chruthú
                           (accompagnement création d'entreprise)

                        120

                        6 000

                        720 000

                        Fo-iomlán (a):

                        An céatadán den phacáiste de sheirbhísí pearsantaithe

                        –

                        3 114 320

                        (65,33 %)

                        Liúntais agus dreasachtaí (bearta faoi Airteagal 7(2)(b) de Rialachán CED)

                        Liúntas cuardaigh poist
                           (allocation de congé de reclassement)

                        200

                        8 027

                        1 605 300

                        Liúntas athfhostaíochta gasta
                           (indemnité recrutement rapide)

                        10

                        2 275

                        22 750

                        Dreasachtaí socrúcháin sheachtraigh
                           (allocation différentielle)

                        10

                        900

                        9 000

                        Ranníocaíocht le haghaidh costais bhogtha agus lonnaithe
                           (aides à la mobilité: déménagement, frais d'installation)

                        2

                        7 780

                        15 560

                        Fo-iomlán (b):

                        An céatadán den phacáiste de sheirbhísí pearsantaithe:

                        –

                        1 652 610

                        (34,67 %)

                        Gníomhaíochtaí faoi Airteagal 7(5) de Rialachán CED

                        1. Gníomhaíochtaí ullmhúcháin

                        –

                        9 560

                        2. Bainistíocht

                        –

                        16 800

                        3. Faisnéis agus poiblíocht

                        –

                        0
                           37

                        4. Rialú agus tuairisciú

                        –

                        0

                        Fo-iomlán (c):

                        An céatadán de na costais iomlána:

                        –

                        26 360

                        (0,55 %)

                        Costais iomlána (a + b + c):

                        –

                        4 793 290

                        Ranníocaíocht ó CED (85 % de na costais iomlána)

                        –

                        4 074 296

               38.Costais na mbeart atá sainaitheanta sa tábla thuas mar bhearta faoi Airteagal 7(2)(b) de Rialachán CED, ní mó iad ná 35 % de na costais iomlána don phacáiste comhordaithe de sheirbhísí pearsantaithe. Dheimhnigh an Fhrainc go ngabhann coinníoll leis na bearta sin, eadhon nach mór do na tairbhithe ar a bhfuiltear ag díriú a bheith rannpháirteach go gníomhach i ngníomhaíochtaí cuardaigh poist nó i ngníomhaíochtaí oiliúna.

               39.Dheimhnigh an Fhrainc maidir le costais na n‑infheistíochtaí le haghaidh féinfhostaíochta, le haghaidh gnólachtaí a chur ar bun agus le haghaidh táthcheangail ag fostaithe, nach sáróidh na costais sin EUR 22 000 in aghaidh an tairbhí.

               Tréimhse incháilitheachta an chaiteachais

               40.An 1 Aibreán 2021, thosaigh an Fhrainc ag soláthar na seirbhísí pearsantaithe do na tairbhithe ar a bhfuiltear ag díriú. Dá bhrí sin, an caiteachas ar na bearta, is caiteachas é a bheidh incháilithe le haghaidh ranníocaíocht airgeadais ó CED ón 1 Aibreán 2021 go dtí 24 mhí tar éis an dáta a thiocfaidh an Cinneadh Maoiniúcháin i bhfeidhm.

               41.An 1 Deireadh Fómhair 2020, thosaigh an Fhrainc ag tabhú an chaiteachais riaracháin chun CED a chur chun feidhme. Dá bhrí sin, beidh an caiteachas ar ghníomhaíochtaí ullmhúcháin, bainistíochta, faisnéise agus poiblíochta, rialaithe agus tuairiscithe incháilithe le haghaidh ranníocaíocht airgeadais ó CED ón 1 Deireadh Fómhair 2020 go dtí 31 mhí tar éis an dáta a thiocfaidh an Cinneadh Maoiniúcháin i bhfeidhm.

               Córais bhainistíochta agus rialaithe

               42.Tá tuairisc san iarratas ar an gcóras bainistíochta agus rialaithe lena sonraítear freagrachtaí na gcomhlachtaí lena mbaineann. Thug an Fhrainc fógra don Choimisiún go ndéanfadh an Délégation générale à l’emploi et à la formation professionnelle (DGEFP) san Aireacht Saothair, Fostaíochta, Gairmoiliúna agus Idirphlé Shóisialta, an ranníocaíocht a bhainistiú, go sonrach an t‑aonad Fonds national de l’emploi (DGEFP - MFNE). Is é an t‑aonad Affaires financières (DGEFP - MAFI) laistigh den DGEFP a dhéanfaidh na híocaíochtaí. Is é Commission interministérielle de coordination des contrôles (CICC) údarás iniúchóireachta na Fraince le haghaidh CED. Is é Selecta a bheidh freagrach as cur chun feidhme na mbeart. I ndáil leis sin, tabharfaidh údaráis na Fraince comhaontú comhpháirtíochta i gcrích le Selecta.

               Na gealltanais a thug an Ballstát lena mbaineann

               43.Chuir an Fhrainc na dearbhuithe uile ar fáil a bhfuil gá leo maidir leis na nithe seo a leanas:

               –cloífear leis na prionsabail um chóir chomhionann agus neamh‑idirdhealú sa rochtain ar na bearta atá beartaithe agus i gcur chun feidhme na mbeart sin,

               –comhlíonadh na ceanglais a leagtar síos sa dlí náisiúnta agus i ndlí an Aontais maidir le hiomarcaíochtaí comhchoiteanna,

               –maidir le Selecta, a lean lena ghníomhaíochtaí tar éis dó na daoine lena mbaineann a leagan as, rinne sé a chuid oibleagáidí dlíthiúla a chomhlíonadh agus riar sé dá chuid oibrithe dá réir,

               –beidh cosc ar aon mhaoiniú dúbailte,

               –cloífidh an ranníocaíocht airgeadais ó CED le rialacha nós imeachta agus le rialacha ábhartha an Aontais maidir le státchabhair.

               IMPLEACHT BHUISÉADACH

               Togra buiséadach

               44.Ní rachaidh CED thar uasmhéid bliantúil EUR 186 milliún (i bpraghsanna 2018), mar a leagtar síos in Airteagal 8 de Rialachán (AE, Euratom) 2020/2093 ón gComhairle an 17 Nollaig 2020 lena leagtar síos an creat airgeadais ilbhliantúil do na blianta 2021 go 2027
                  38
               .

               45.Tar éis dó an t‑iarratas a scrúdú i dtaca leis na coinníollacha a leagtar amach in Airteagal 13(1) agus (2) de Rialachán CED, agus tar éis dó an líon tairbhithe ar a bhfuiltear ag díriú, na bearta atá beartaithe agus na costais mheasta a chur san áireamh, molann an Coimisiún EUR 4 074 296 a shlógadh as CED, sin 85 % de chostais iomlána na mbeart atá beartaithe, chun ranníocaíocht airgeadais a sholáthar don iarratas.

               46.Maidir le CED a shlógadh, is iad Parlaimint na hEorpa agus an Chomhairle i gcomhpháirt le chéile a dhéanfaidh an cinneadh atá beartaithe, mar a leagtar síos i bpointe 9 de Chomhaontú Idirinstitiúideach an 16 Nollaig 2020 idir Parlaimint na hEorpa, Comhairle an Aontais Eorpaigh agus an Coimisiún Eorpach maidir le smacht buiséadach, comhar i gcúrsaí buiséadacha agus bainistiú fónta an airgeadais, mar aon le hacmhainní dílse nua, lena n‑áirítear treochlár maidir le hacmhainní dílse nua a thabhairt isteach
                  39
               .

               Gníomhartha gaolmhara

               47.An tráth céanna a thíolacfaidh sé an togra seo le haghaidh cinnidh CED a shlógadh, déanfaidh an Coimisiún togra a thíolacadh do Pharlaimint na hEorpa agus don Chomhairle le EUR 4 074 296 a aistriú go dtí an líne bhuiséadach iomchuí.

               48.An tráth céanna a ghlac sé an togra seo le haghaidh cinnidh CED a shlógadh, ghlac an Coimisiún cinneadh maidir le ranníocaíocht airgeadais arb é atá ann cinneadh maoiniúcháin de réir bhrí Airteagal 110 den Rialachán Airgeadais
                  40
               . Tiocfaidh an cinneadh maoiniúcháin sin i bhfeidhm an dáta a fhaigheann an Coimisiún fógra faoi fhormheas an aistrithe bhuiséadaigh ag Parlaimint na hEorpa agus ag an gComhairle.

               2022/0023 (BUD)

               Togra le haghaidh

               CINNEADH Ó PHARLAIMINT NA hEORPA AGUS ÓN gCOMHAIRLE

               maidir leis an gCiste Eorpach um Choigeartú don Domhandú d’Oibrithe Iomarcacha a shlógadh tar éis iarratas ón bhFrainc – EGF/2021/007 FR/ Selecta

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (AE) 2021/691 ó Pharlaimint na hEorpa agus ón gComhairle an 28 Aibreán 2021 maidir leis an gCiste Eorpach um Choigeartú don Domhandú d’Oibrithe Iomarcacha (CED) agus lena n‑aisghairtear Rialachán (AE) Uimh. 1309/2013
                  41
               , agus go háirithe Airteagal 15(1) de,

               Ag féachaint do Chomhaontú Idirinstitiúideach an 16 Nollaig 2020 idir Parlaimint na hEorpa, Comhairle an Aontais Eorpaigh agus an Coimisiún Eorpach maidir le smacht buiséadach, an comhar i gcúrsaí buiséadacha agus bainistiú fónta an airgeadais, mar aon le hacmhainní dílse nua, lena n‑áirítear treochlár maidir le hacmhainní dílse nua a thabhairt isteach
                  42
               , agus go háirithe pointe 9 de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Is é is aidhm don Chiste Eorpach um Choigeartú don Domhandú d’Oibrithe Iomarcacha dlúthpháirtíocht a léiriú agus fostaíocht chuibhiúil inbhuanaithe a chur chun cinn san Aontas trí thacaíocht a thabhairt d’oibrithe iomarcacha agus do dhaoine féinfhostaithe a bhfuil deireadh tagtha lena ngníomhaíocht i gcás mórtheagmhais athstruchtúrúcháin, sin agus cúnamh a thabhairt dóibh filleadh ar obair chuibhiúil inbhuanaithe a luaithe is féidir.

               (2)Ní rachaidh CED thar uasmhéid bliantúil EUR 186 milliún (i bpraghsanna 2018) mar a leagtar síos in Airteagal 8 de Rialachán (AE, Euratom) 2020/2093 ón gComhairle
                  43
               .

               (3)An 12 Deireadh Fómhair 2021, chuir an Fhrainc iarratas isteach chun CED a shlógadh, iarratas i leith iomarcaíochtaí oibrithe in Selecta sa Fhrainc. Bhí faisnéis bhreise ann mar fhorlíonadh ar an iarratas sin, faisnéis a soláthraíodh i gcomhréir le hAirteagal 8(5) de Rialachán (AE) 2021/691. Comhlíonann an t‑iarratas sin na coinníollacha maidir le ranníocaíocht airgeadais ó CED, coinníollacha a leagtar síos in Airteagal 13 de Rialachán (AE) 2021/691.

               (4)Dá bhrí sin, ba cheart CED a shlógadh chun ranníocaíocht airgeadais EUR 4 074 296 a sholáthar i leith an iarratais a chuir an Fhrainc isteach.

               (5)Chun íoslaghdú a dhéanamh ar an am a theastaíonn chun CED a shlógadh, ba cheart feidhm a bheith ag an gcinneadh seo ón dáta a ghlactar é,

               TAR ÉIS AN CINNEADH SEO A GHLACADH:

               Airteagal 1

               Faoi chuimsiú bhuiséad ginearálta an Aontais le haghaidh na bliana airgeadais 2022, déanfar an Ciste Eorpach um Choigeartú don Domhandú d’Oibrithe Iomarcacha a shlógadh chun méid EUR 4 074 296 a sholáthar ina leithreasuithe i gcomhair gealltanas agus ina leithreasuithe íocaíochta.

               Airteagal 2

               Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh. Beidh feidhm aige ón [dáta a ghlactha]
                  44*.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        IO L 153, 3.5.2021, lch. 48.

                     (2)

                        Rialachán Tarmligthe (AE) 2019/1755 ón gCoimisiún an 8 Lúnasa 2019 lena leasaítear na hIarscríbhinní a ghabhann le Rialachán (CE) Uimh. 1059/2003 ó Pharlaimint na hEorpa agus ón gComhairle maidir le bunú aicmiú coiteann na n‑aonad críche maidir le staidreamh (NUTS). IO L 270, 24.10.2019, lgh. 1–56.

                     (3)

                        IO L 393, 30.12.2006, lch. 1.

                     (4)

                        I gcomhréir leis an gcúigiú mír d’Airteagal 7 de Rialachán (AE) 2021/691.

                     (5)

                        Is é réigiún leibhéal 2 NUTS Limousin (FRI2) an t‑aon réigiún nach mbaineann na hiomarcaíochtaí leis.

                     (6)

                        Eagraíocht sheachbhrabúsach is ea European Vending and Coffee Service Association (EVA) atá ina ionadaí do leasanna an tionscail seirbhíse caife agus díola Eorpaigh ag na hInstitiúidí Eorpacha agus ag údaráis nó comhlachtaí ábhartha eile.

                     (7)

                  Planet Vending ina ndéantar tagairt do EVA REPORT 8

                     (8)

                        EVA Report on the Economic Situation of European vending & Office Coffee Service (OCS) industry [Tuarascáil ó EVA maidir le staid eacnamaíoch an tionscail díola agus seirbhíse caife oifige Eorpaigh] (Iúil 2021). Baintear leas sa tuarascáil as freagraí ar shuirbhé ó oibreoirí díola agus ó sholáthróirí araon i dtaca le raon ceisteanna a bhaineann leis an tírdhreach eacnamaíoch le deireanas maille le hionchais ghnó maidir lena bhfuil fágtha den bhliain seo agus le 2022.

                     (9)

                        Preasráiteas (Samhain 2020)
                  https://navsa.net/

                     (10)

                        NAVSA. Tuairisc maidir le staid na hearnála. Meán Fómhair 2020

                     (11)

                  Communicaffe ina ndéantar tagairt do EVA REPORT 8

                     (12)

                        NAVSA. Tuairisc maidir le staid na hearnála. Meán Fómhair 2020

                     (13)

                  Preasráiteas ó NAVSA (Samhain 2020)

                     (14)

                        Ibid.

                     (15)

                  https://www.droits‑salaries.com/552014201-selecta/55201420101907-/T09321007764-accord‑relatif-a-la-mise-en‑place-d‑un‑dispositif-specifique-d‑activite-partielle-longue-duree-apld‑-autres‑temps‑de-travail.shtml

                     (16)

                        1 058 690 cuardaitheoir poist chláraithe.

                     (17)

                  https://idf.drieets.gouv.fr/sites/idf.drieets.gouv.fr/IMG/pdf/synthese_trimestrielle_2020t4.pdf

                     (18)

                        1 035 750 cuardaitheoir poist chláraithe.

                     (19)

                  https://idf.drieets.gouv.fr/sites/idf.drieets.gouv.fr/IMG/pdf/defm_ile-de-france_2021t3.pdf

                     (20)

                        Ibid.

                     (21)

                  https://ville-data.com/chomage/Lille-59-59350

                     (22)

                  https://hauts‑de-france.dreets.gouv.fr/sites/hauts‑de-france.dreets.gouv.fr/IMG/pdf/suivi_du_taux_de_chomage_2021_t1.pdf

                     (23)

                  https://travail-emploi.gouv.fr/emploi-et‑insertion/accompagnement‑des‑mutations‑economiques/obligation‑revitalisation‑territoire

                     (24)

                        Confédération Générale du Travail (CGT),
                  https://www.cgt.fr/
                     Force ouvrière (FO),
                  https://www.force-ouvriere.fr
                     CFDT,
                  https://cfdt.fr/
                     Confédération Française de l’Encadrement CGC (CFE-CGC),
                  https://www.cfecgc.org/

                     (25)

                        ISCED 0-2

                     (26)

                        ISCED 3

                     (27)

                        ISCED 4

                     (28)

                        ISCED 5-8

                     (29)

                        Maidir leis an tsaoire ath‑imlonnaithe (‘congé de reclassement’), le hAirteagal L1233-71 de Chód Saothair na Fraince, déantar foráil maidir le cuideachta a bhfuil breis agus míle duine fostaithe aici, go gceanglaítear ar an gcuideachta sin na bearta a leagtar amach ann a thairiscint ar feadh tréimhse 4 mhí ar a laghad. Dá bhrí sin, de réir na reachtaíochta thuasluaite, tá an tréimhse dar tús an cúigiú mí roghnach agus féadfaidh sí a bheith faoi réir ranníocaíocht ó CED i gcomhréir le hAirteagal 9(1) de Rialachán (AE) 2021/691. Tá sé beartaithe ag Selecta an beart sin a thairiscint ar feadh tréimhse 12 mhí. San iarratas, ní dhéantar foráil maidir le haon ranníocaíocht le haghaidh na chéad cheithre mhí den tsaoire ath‑imlonnaithe, tréimhse a fhreagraíonn don íostréimhse a shonraítear sa dlí.

                     (30)

                        Seasann CAP do Dheimhniú ar Infheidhmeacht Gairme.

                     (31)

                        Seasann CACES do Dheimhniú ar Infheidhmeacht sa Tiomáint Shábháilte

                     (32)

                        Clárú i Registre du Commerce et des sociétés (RCS).

                     (33)

                        30 % i gcás athfhostaíochta laistigh de na chéad 3 mhí den tsaoire ath‑imlonnaithe. 20 % i gcás athfhostaíochta idir an ceathrú agus an séú mí.

                     (34)

                        Is é deimhniúchán TOSA an caighdeán idirnáisiúnta chun scileanna TF a thomhas.
                  www.tosa.org

                     (35)

                        Chun deachúlacha a sheachaint, slánaítear na costais mheasta in aghaidh an rannpháirtí. Mar sin féin, ní dhéanann an slánú aon difear do chostas iomlán gach birt, arae tá sé sin fós mar a shonraítear san iarratas a chuir an Fhrainc isteach.

                     (36)

                        Mar gheall ar an slánú, ní réitíonn na suimeanna iomlána le chéile.

                     (37)

                        Ní iarrann údaráis na Fraince cómhaoiniú ó CED le haghaidh na ngníomhaíochtaí faisnéise agus poiblíochta, ná le haghaidh rialú agus tuairisciú. Déanfaidh siad na gníomhaíochtaí sin ar a gcostas féin.

                     (38)

                        IO L 433, 22.12.2020, lch. 11.

                     (39)

                        IO L 433, 22.12.2020, lch. 29.

                     (40)

                        Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n‑aisghairtear Rialachán (AE, Euratom) Uimh. 966/2012 IO L 193, 30.7.2018, lch. 1

                     (41)

                        IO L 153, 3.5.2021, lch. 48.

                     (42)

                        IO L 433 I, 22.12.2020, lch. 29

                     (43)

                        Rialachán (AE, Euratom) 2020/2093 ón gComhairle an 17 Nollaig 2020 lena leagtar síos an creat airgeadais ilbhliantúil do na blianta 2021 go 2027 (IO L 433 I, 22.12.2020, lch. 11).

                     (44)
                  *
                        An dáta le cur isteach ag an bParlaimint sula bhfoilsítear san IO é.